

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A Képviselő-testület 2023. szeptember 25.-i rendes ülésére**

**Házi segítségnyújtás biztosításának kérdése**

**A napirendet tárgyaló ülés dátuma**: **2023.09.25.**

**A napirendet tárgyaló ülés:** **Szociális Bizottság**, **Pénzügyi Bizottság**, **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása: ---**

**2. Jogszabályi hivatkozások**:

**3.Költségkihatások és egyéb szükséges feltételeket, illetve megteremtésük javasolt forrásai: Nincs**

**4. Tényállás bemutatása:**

A szociális igazgatásról szóló 1993.évi III. törvény 86.§. c.) pontja értelmében a települési önkormányzat köteles gondoskodni a házi segítségnyújtásról. A házi segítségnyújtás a szociálisan rászorult személyek részére biztosított személyes gondoskodás.

A házi segítségnyújtás keretében a szolgáltatást igénybe vevő személy saját lakókörnyezetében kell biztosítani az önálló életvitel fenntartása érdekében szükséges ellátást. Az ellátás keretében szociális segítést vagy - a szociális segítés tevékenységeit is magába foglaló - személyi gondozást kell nyújtani. Ennek keretében azokról a személyekről kell gondoskodni, akik otthonukban, önmaguk ellátására saját erőből már nem képesek teljeskörűen.

A házi segítségnyújtás célja az arra rászorult, önálló életvitelének fenntartása, a szociális és mentális állapot lehetőség szerinti javítása.

A házi segítségnyújtáson belül személyi gondozást és szociális segítést különböztetünk meg.

A személyi gondozás keretében biztosítható:

▪ az ellátást igénybe vevővel a segítő kapcsolat kialakítása és fenntartása,

▪ a gondozási és ápolási feladatok elvégzése,

▪ a szociális segítés keretében biztosított feladatok ellátás.

A szociális segítés keretében biztosítható:

▪ a lakókörnyezeti higiénia megtartásában való közreműködés,

▪ a háztartási tevékenységben való közreműködés,

▪ a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtás,

▪ szükség esetén a bentlakásos szociális intézménybe történő beköltözés segítés.

Településünkön a házi segítségnyújtás a mai napig nem biztosított. Folyamatosan keresik fel az önkormányzatot olyan személyek, vagy hozzátartozók, akik rászoruló hozzátartozójuk gondozásában igényelnének segítséget.

Az önkormányzat több éve próbál megoldást találni a feladat ellátásra. Többször egyeztetett a Híd Szociális, Család és Gyermekjóléti Szolgálat és Központtal, hogy a Budakörnyéki Önkormányzati Társulás keretében biztosítsák településünk lakó számára a feladat ellátást. A HÍD létszámhiány miatt eddig nem tudta vállalni a feladat ellátást.

Az idei év tavaszán megkerestük a biatorbágyi Boldog Gizella Alapítványt, hogy az általa fenntartott intézmény keretében tudják-e Telki részére biztosítani a házi segítségnyújtást. Az Alapítvány vállalta 5 fő ellátott gondozását.

Telki község Önkormányzat képviselő-testülete 2023. május 22-i ülésén 50/2023.(V.22.) önkormányzati határozatával döntött arról, hogy a szociális igazgatásról szóló 1993.évi III. törvény 86.§. c.) pontjában meghatározott házi segítségnyújtás ellátására megállapodást köt a Boldog Gizella Alapítvánnyal.

Az elmúlt hónapokban többszöri egyeztetés folyt a szolgáltatás biztosítása és a szerződés szövegszerűségéről az Alapítvánnyal, de a szerződés aláírására még a mai napig nem került sor.

Az elmúlt héten megkeresést kaptunk a Budakörnyéki Önkormányzati Társulástól, amiben jelezték, hogy sikerült a humánerőforrásukat bővíteni és ezáltal lehetőség adódik Telki község részére is biztosítani a házi segítségnyújtást.

A megküldött költségvetési javaslatot összehasonlítva a korábbi Alapítványi ajánlattal jóval előnyösebb anyagi konstrukciót biztosít.

Ugyan a korábbi ajánlat Telki esetében 5 fő ellátott ellátását biztosítaná, a jelen ajánlat Telki és Budajenő közös feladatellátása mellett biztosítja az 1 fő házigondozó feladat ellátását.

Fontosnak tartjuk kiemelni, hogy az ellátottak számának meghatározása nem szerencsés, mivel a vonatkozó jogszabályok alapján a házi segítségnyújtás keretében nyújtott személyi gondozás esetén a szociális gondozók havi számát a tevékenységnaplókban ellátottanként, havonta rögzített időtartamok összesítése alapján kell meghatározni.

Egy gondozó közvetlen gondozásra fordított havi órakerete 147 óra. Ellátotti szám számítása: 21 óra - 1 fő ellátott. Tehát az is lehetséges, hogy amennyiben egy fő havi ellátása nem éri el a 21 órát akkor akár több mint 5 fő ellátott részére is biztosítható a feladat ellátás.

Telki, 2023. szeptember 21.

Deltai Károly

 polgármester

**1.**

**Határozati javaslat**

**Telki község Önkormányzat Képviselő-testülete
…/2023. (IX. ) Önkormányzati határozata**

 **Házi segítségnyújtás biztosításának kérdése**

Telki község Képviselő-testülete úgy határozott, hogy visszavonja a 50/2023.(V.22.) önkormányzati határozatát.

**Felelős:** polgármester

**Határidő:** azonnal

**2.**

**Határozati javaslat**

**Telki község Önkormányzat Képviselő-testülete
…/2023. (IX. ) Önkormányzati határozata**

 **Házi segítségnyújtás biztosításának kérdése**

Telki község Képviselő-testülete úgy határozott, hogy a szociális igazgatásról szóló 1993.évi III. törvény 86.§. c.) pontjában meghatározott házi segítségnyújtás ellátását a Budakörnyéki Önkormányzati Társulás keretében a HÍD Családsegítő Szolgálat általi feladatellátás formájában kívánja megoldani.

**Felelős:** polgármester

**Határidő:** azonnal